Aurora (grupa)

**Aurora** ir latviešu alternatīvā roka grupa, kas pastāv no 1987. gada.

## Vēsture
1987. gada beigās dziedātājs un tekstu autors Ritvars Dižkačs uzsāka muzikālu projektu, kas 1988. gada sākumā kļuva par stabilu grupu ar nosaukumu "Aurora". Tajā darbojās arī ģitārists Svens Himlers un bundzinieks Edgars Beinārs. Grupā kādu laiku piedalījās arī Tālis Timrots (ģitāra), vēlāk ģitārists bija Jānis Dubavs, bet Edgaru Beināru 1992. gadā nomainīja Ikars Ruņģis paralēli darbībai grupā "Pērkons". Populārākās grupas dziesmas bija "Sadauzītais bundzinieks" un "Barjera". Tolaik oficiāli izdotu ierakstu grupai nebija, izņemot izlasē "Ienāc ausīs" (1990) iekļauto dziesmu "Grūtas dejas ritmā" un izlasē "Zilās govs izlasīte Nr. 2" (1992) iekļauto dziesmu "Fetišists". Vēlāk dziesma "Bundzinieks" iekļauta izlasē "Jaunais vilnis. 80tie" (2001). Grupa piedzīvoja sastāva maiņas, dažiem dalībniekiem sākās problēmas ar narkotiku atkarību. 1992. gadā tika mainīts grupas nosaukums, jo izrādījās, ka Vācijā jau pastāv grupa ar identisku nosaukumu — tā tika pārdēvēta par "88 auroras", piedalījās "Mikrofona" aptaujā ar dziesmu "Mazliet saules" (65. vieta), tā iekļauta arī kasetē "Mikrofons '92". Šīs dziesmas ierakstā piedalījās arī Ikars Ruņģis, kura ideja bija nomainīt dziesmas darba nosaukumu "Tikai pēc kurpēm ir nosakāms dzimums" uz paradoksālo "Mazliet saules". "Auroras" darbība pārtrūkst 1992. gada vasarā, kad R. Dižkačs pārceļas uz Kanādu. Bez Ritvara palikušajam sastāvam pēdējā atvadu uzstāšanās notika mūzikas un mākslas festivālā "Bildes '92" zem cita nosaukuma - "Novembris", kur par solistu bija pieaicināts Mārtiņš Dambergs.

2014. gadā grupas "Aurora" darbība tika atjaunota, tā uzstājas Rīgas klubos, kā arī 2015. gada festivālā "Positivus". 2015. gada vasarā tika publiskots tikko ierakstītais singls "Mēs esam nulles", notika darbs pie grupas debijas albuma, kuru sākotnēji bija paredzēts izdot 2015. gada rudenī, taču projekts tika atlikts. "Aurora" ierakstīja dziesmu ar Aspazijas vārdiem "Tāltālu aiz laika", kas iekļauta izlasē "Pretējības" (2016).

2018. gada februārī tika izdots singls "Ko tu no manis gribi?"..

2018. gada 1. maijā iznāca "Auroras" pirmais albums "Alma". Tajā apkopotas gan nesen sacerētas dziesmas, gan arī atsevišķas pirmā posma dziesmas, kas ierakstītas no jauna ("Barjera", "Grūtas dejas ritmā", "Divas idejas"). Albuma nosaukums aizgūts no austriešu ekspresionisma gleznotāja Oskara Kokoškas mīlas romāna ar Gustava Mālera atraitni Almu Māleri.
Albumu paredzēts izdot arī kompaktdiska formātā, tajā papildus ierakstītajām desmit dziesmām, kas dzirdamas vinila izdevumā, būs vēl četras digitāli atjaunotas kompozīcijas no grupas agrīnā posma.

Albuma ieraksts tapis studijā «Skan» laika posmā no 2015. gada līdz 2017. gada septembrim.

## Diskogrāfija
### Albums
* *Alma* (LP, CD, lejupielāde, Skan Records, 2018)

### Dziesmas izlasēs
* "Grūtas dejas ritmā" - "Ienāc ausīs" (LP, Melodija, 1990)
* "Fetišists" - "Zilās govs izlasīte Nr. 2" (MC, Blue Cow, 1992)
* "Mazliet saules" - "Mikrofons '92" (MC, Mikrofona ieraksti, 1992)
* "Bundzinieks" - "Jaunais vilnis. 80tie" (CD, Pasadena, 2001)
* "Barjera" - Dziesmu izlase: 80-tie #2" ‎(CD, Mikrofona ieraksti, 2006)
* "Divas idejas" - "Odekolons #15" ‎(CD, HUBB, 2016)

## Atsauces